[{"text_idx": "#000001", "text": "Kuna inimene ko\u0303nnib kahel jalal, siis kipume me suhtlemisel pidama u\u0308laja\u0308semeid alaja\u0308semetest olulisemaks. Seda, et ka\u0308piknukud ra\u0308a\u0308givad ja tegutsevad, seda teavad ko\u0303ik. Mu enda laste lemmikud olid va\u0308iksena pesukindast Ahv Aadu ja vihmausse meenutavad roosad pajakindad. Aga, et sussid vo\u0303iksid suhelda, selle peale ma mo\u0303telnud polnud."}, {"text_idx": "#000002", "text": "Suure ja parasjagu pika inimesena on keeruline end pisikeseks voltida. Kui teraapiatoas olen ma enamuse ajast po\u0303randale pa\u0308ris la\u0308hedal, siis uksel esimest korda lastega kohtudes vo\u0303ib mu suur kuju neile hirmutav tunduda. Sageli la\u0308heb laste pilk siis ikka esimese hooga pigem po\u0303randale. Ja seal on minu varbad! Niisama varbad on nagu on, aga kui nende varvaste otsas on sussid, siis vo\u0303ib olla ta\u0308itsa teine tera."}, {"text_idx": "#000003", "text": "Aegade jooksul on mul olnud erinvaid susse. On olnud lambad ja pa\u0308kapikusussid, isejoonistatud, ta\u0308ppide ja muude loomadega sussid, kassina\u0308olised sussid. Mu la\u0308bi aegade lemmikud on lepatriinusussid, mis on mitmel korral vajanud parandusoperatsioone, kuid nende ta\u0308htsus ma\u0308nguteraapias lastega suhte loomisel on olnud a\u0308a\u0308rmiselt oluline."}, {"text_idx": "#000004", "text": "On lapsi, kelle jaoks po\u0303hjusel vo\u0303i teisel on keeruline tunda end turvalisena. Jah, nad tulevad, ra\u0308a\u0308givad, teevad asju, kuid mingi kramp hoiab neid lukus, tajutud turvatunne puudub. Ka tavalise ka\u0308piknukuga, mis on sageli suureks abiks sellistel puhkudel, ei pruugi olla suurt edasiminekut. Ja siis vo\u0303ib u\u0308hel hetkel korraga juhtuda nii, et sussid hakkavad oma elu elama. Na\u0308iteks ampsavad po\u0303randale kukkunud pliiatsist vo\u0303i porgandist kinni. Mul on kogemusi, kus kogu suhtlus lapsega ka\u0308ibki la\u0308bi susside ja see on ta\u0308iesti ok."}, {"text_idx": "#000005", "text": "Nii ka\u0308in ma pidevalt poes ringi vaadates, et ega uusi po\u0303nevaid susse silma ei hakka. Need nunnud piiludega sussid leidsin ma juba mo\u0303ne aja eest, aga vahepeal olid jo\u0303ulud ja suur talv. Ta\u0308na otsustasin, et aitab sellest talvest, ku\u0308lmast, pimedusest ja libedusest ku\u0308ll, mul algab ta\u0308na kevad ja sussipiilud kinnitavad seda kindlal sammul \u2013 saagu kevad!"}]